สมเด็จพระราชินีเลตีเซียแห่งสเปน

สมเด็จพระราชินีเลตีเซีย (, ; 15 กันยายน พ.ศ. 2515) มีพระนามเดิมว่า เลตีเซีย ออร์ติซ โรกาโซลาโน () อดีตนักหนังสือพิมพ์และผู้ประกาศข่าว ที่ต่อมาได้เป็นพระราชินีในสมเด็จพระราชาธิบดีเฟลีเปที่ 6 แห่งสเปน

พระองค์ได้เป็น "เจ้าหญิงแห่งอัสตูเรียส" จากการอภิเษกสมรสกับเจ้าชายเฟลิเปแห่งอัสตูเรียส รัชทายาทแห่งสเปน จนกระทั่งวันที่ 2 มิถุนายน พ.ศ. 2557 เมื่อสมเด็จพระราชาธิบดีควน การ์โลสที่ 1 ทรงประกาศที่จะสละราชบัลลังก์ และเห็นชอบที่เจ้าชายแห่งอัสตูเรียสจะขึ้นสืบราชสมบัติ จนเมื่อวันที่ 4 มิถุนายนปีนั้นได้มีประกาศว่าจะมีพิธีสืบราชบัลลังก์ของเจ้าชายแห่งอัสตูเรียสภายในวันที่ 18 มิถุนายน พ.ศ. 2557 ด้วยเหตุนี้หลังจากพิธีบรมราชาภิเษกของสมเด็จพระราชาธิบดีเฟลีเปที่ 6 พระราชสวามี พระองค์จึงได้เป็น "สมเด็จพระราชินีแห่งสเปน" ในเวลาต่อมา

เลตีเซีย ออร์ติซ โรกาโซลาโน ประสูติที่เมืองโอเบียโด แคว้นอัสตูเรียส ประเทศสเปน เป็นบุตรคนโตของเคซุส โคเซ ออร์ติซ อัลบาเรซ (Jesús José Ortiz Álvarez; พ.ศ. 2492) นักหนังสือพิมพ์ กับภรรยาคนแรกที่ชื่อ มารีอา เด ลา ปาโลมา โรกาโซลาโน โรดรีเกซ (María de la Paloma Rocasolano Rodríguez; พ.ศ. 2495) พยาบาลวิชาชีพ และตัวแทนของสหภาพโรงพยาบาล พระองค์มีพระขนิษฐาสองท่าน คือ

ภายหลังบิดาและมารดาของพระองค์ได้หย่าร้างกันในปี พ.ศ. 2542 บิดาได้สมรสครั้งที่สองในปี พ.ศ. 2544 และครั้งที่สามในปี พ.ศ. 2547 กับอานา โตโกเรส ที่เป็นนักหนังสือพิมพ์เช่นกัน

พระอัยกาฝ่ายพระบิดา (ปู่) ของพระองค์คือ โคเซ ลุยส์ ออร์ติซ เบลัสโก (José Luis Ortiz Velasco; พ.ศ. 2466–2548) พนักงานเกษียณอายุที่โอลีเวตตี ปัจจุบันเสียชีวิตด้วยโรคปอด กับภริยาคือพระอัยยิกา (ย่า) ของพระองค์ มารีอา เดล การ์เมน "เมนชู" อัลบาเรซ เดล บาเย (María del Carmen "Menchu" Álvarez del Valle; พ.ศ. 2471) ผู้ประกาศทางวิทยุที่มีชื่อเสียงในอัสตูเรียสกว่า 40 ปี ส่วนพระอัยกาฝ่ายพระมารดา (ตา) ฟรันซิสโก ฆูลิโอ โรกาซาลาโน กามาโช (Francisco Julio Rocasolano Camacho; พ.ศ. 2461) ช่างและเป็นคนขับแท็กซี่ในกรุงมาดริดกว่า 20 ปี เขามีเชื้อสายฝรั่งเศสและอ็อกซิตัน ส่วนภริยาชื่อ เอนรีเกตา โรดรีเกซ ฟีเกเรโด (Enriqueta Rodríguez Figueredo; พ.ศ. 2462–2551) นางมีบิดาเป็นชาวสเปนที่เกิดในประเทศฟิลิปปินส์

ทั้งนี้พระองค์เป็นที่นิยมเพราะพระองค์มิได้สืบเชื้อสายมาจากชนชั้นสูง โดยเฉพาะฝ่ายพระมารดาที่มีพื้นฐานเป็นชนชั้นแรงงาน ทว่าหนังสือพิมพ์ภาษาอังกฤษรายหนึ่งได้เปิดเผยข้อมูลบรรพบุรุษฝ่ายพระบิดาว่าสืบเชื้อสายมาจากขุนนางยุคกลางในอาณาจักรแคสตีล

นอกจากนี้สมเด็จพระราชินีเลตีเซีย ยังเป็นลูกพี่ลูกน้องกับบิกตอร์ เอลีอัส (Víctor Elías) นักแสดงชาวสเปน

สมเด็จพระราชินีเลตีเซีย ทรงเข้ารับการศึกษาครั้งแรกที่โรงเรียนลาเคสตา (La Gesta) ที่เมืองโอเบียโดบ้านเกิดของพระองค์ ครั้นเมื่อครอบครัวย้ายไปตั้งถิ่นฐานในมาดริด พระองค์จึงย้ายเข้าศึกษาต่อระดับมัธยมศึกษาที่โรงเรียนมัธยมรามีโร เด มาเอซตู (Ramiro de Maeztu) พระองค์สำเร็จการศึกษาระดับปริญญาตรีสารสนเทศ คณะสารสนเทศศาสตร์ มหาวิทยาลัยกอมปลูเตนเซแห่งมาดริด และปริญญาโทสารสนเทศศาสตร์ภาพและเสียง จากสถาบันโสตสารสนเทศศาสตร์ (Institute for Studies in Audiovisual Journalism)

ระหว่างที่ทรงศึกษานั้น พระองค์ได้ทำงานให้กับหนังสือพิมพ์รายวันของอัสตูเรียสที่ชื่อ "ลานวยบาเอสปาญา" (La Nueva España) ต่อมาได้ทำงานกับหนังสือพิมพ์เอบีซี (ABC) และสำนักข่าวเอเฟ (EFE) หลังจากสำเร็จการศึกษาได้ทรงงานที่กวาดาลาฮาราในเม็กซิโก ให้หนังสือพิมพ์ "ศตวรรษที่ 21" (Siglo XXI) เมื่อพระองค์ได้กลับมายังประเทศสเปน ทรงทำงานให้กับช่องข่าวเศรษฐกิจบลูมเบิร์ก (Bloomberg) ภาคภาษาสเปน ก่อนที่จะทำงานในสำนักข่าวซีเอ็นเอ็นพลัส (CNN+) ในเวลาต่อมา

ปี พ.ศ. 2543 พระองค์ได้ย้ายมาทำงานให้กับสถานีโทรทัศน์เตอูเบเอ (TVE) โดยทำงานในรายการข่าว "24 ชั่วโมง" (24 Horas) ต่อมาในปี พ.ศ. 2545 พระองค์ได้เป็นผู้ประกาศข่าวรายสัปดาห์ในรายการ "อินฟอร์เมเซมานัล" (Informe Semanal) และเป็นผู้ประกาศข่าวตอนเช้าของรายการ "เตเลเดียริโอมาตินัล" (Telediario Matinal) ทางสถานีเตอูเบเอ ช่อง 1 เดือนสิงหาคม พ.ศ. 2546 ก่อนการหมั้นกับเจ้าชายแห่งอัสตูเรียสไม่นาน พระองค์ได้รับการเลื่อนตำแหน่งให้เป็นผู้ประกาศข่าวตอนเย็นในรายการ "เตเลเดียริโอโดส" (Telediario 2) อันเป็นรายการข่าวที่มีผู้ชมมากที่สุดในสเปน

สมเด็จพระราชินีเลตีเซีย สมรสครั้งแรกกับอาลอนโซ เกร์เรโร เปเรซ (Alonso Guerrero Pérez; พ.ศ. 2505) บุตรของควน ฟรันซิสโก เกร์เรโร (Juan Francisco Guerrero) กับมารีอา เด โลส โดโลเรส เปเรซ ดีอัซ (María de los Dolores Pérez Díaz) อาลอนโซสำเร็จการศึกษาสาขาปรัชญาจากมหาวิทยาลัยเอซเตรมาดูรา เป็นทั้งนักเขียนและครูสอนวิชาวรรณกรรมในโรงเรียนมัธยม อาลอนโซและสมเด็จพระราชินีเลติเซียได้จัดพิธีสมรสกันเมื่อวันที่ 7 สิงหาคม พ.ศ. 2542 ที่อัลเมนดราเลโค (Almendralejo) ในบาดาโคซ (Badajoz) หลังจากที่ทั้งสองคบหากันมา 10 ปี แต่ชีวิตรักกลับไม่ราบรื่น ทั้งสองจึงหย่ากันในปีถัดมาและไม่มีบุตรด้วยกัน ภายหลังอาลอนโซได้สมรสใหม่กับมารีอา เดล การ์เมน อัสเตโร มาร์ติน (María del Carmen Astero Martín) ซึ่งมีอาชีพเป็นครูเช่นเขา

วันที่ 1 พฤศจิกายน พ.ศ. 2546 ทางสำนักพระราชวังประกาศว่า เฟลีเป เจ้าชายแห่งอัสตูเรียสจะทรงหมั้นกับเลตีเซีย ออร์ติซ อันสร้างความประหลาดใจแห่งพสกนิกร หลังจากนั้นเลตีเซียได้ย้ายไปพำนักในพระราชวังซาร์ซวยลา (Zarzuela) จนกว่าจะถึงวันอภิเษกสมรส ทั้งนี้เจ้าชายแห่งอัสตูเรียสทรงมอบแหวนเพชรสิบหกเหลี่ยมขลิบทองคำขาว

งานอภิเษกสมรสถูกจัดขึ้นวันที่ 22 พฤษภาคม พ.ศ. 2547 ที่อาสนวิหารซานตา มารีอา ลา เรอัล เด ลา อัลมูเดนา (Santa María la Real de la Almudena) กรุงมาดริด เป็นงานอภิเษกสมรสครั้งแรกที่ในโบสถ์ที่สมเด็จพระสันตะปาปาจอห์น ปอลที่ 2 ทรงอุทิศสร้างไว้เมื่อปี พ.ศ. 2536 และเป็นงานอภิเษกสมรสที่จัดขึ้นในมาดริดในรอบเกือบศตวรรษ เพราะพระบรมวงศานุวงศ์ในรัชกาลสมเด็จพระราชาธิบดีควน การ์โลสที่ 1 จัดงานอภิเษกสมรสนอกเมืองหลวงเสียหมด

ทั้งสองมีพระธิดาด้วยกันสองพระองค์ คือ เลโอนอร์ เจ้าหญิงแห่งอัสตูเรียส (31 ตุลาคม พ.ศ. 2548) และอินฟันตาโซฟีอา (29 เมษายน พ.ศ. 2550) ครอบครัวของเจ้าชายและเจ้าหญิงแห่งอัสตูเรียสทรงพำนักอยู่ในพระราชวังซาร์ซวยลา กรุงมาดริด